ΚΑΝΟΝΙΣΜΟΣ ( ΕΟΚ ) αριθ . 803/91 ΤΗΣ ΕΠΙΤΡΟΠΗΣ της 27ης Μαρτίου 1991 περί των λεπτομερειών εφαρμογής για την εισαγωγή ελαιολάδου καταγωγής Τυνησίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό ( ΕΟΚ ) αριθ . 513/91 του Συμβουλίου της 25ης Φεβρουαρίου 1991 που καθορίζει τους γενικούς κανόνες για την εισαγωγή του ελαιολάδου καταγωγής Τυνησίας ( 1 ), και ιδίως το άρθρο 3,

Εκτιμώντας :

ότι, σε εφαρμογή των άρθρων 1 και 2 του κανονισμού ( ΕΟΚ ) αριθ . 513/91, θα πρέπει να προβλεφθεί ο αριθμός εισαγωγών ελαιολάδου καταγωγής Τυνησίας - ότι η παρούσα κατάσταση και η προβλεπόμενη κατάσταση του εφοδιασμού της κοινοτικής αγοράς σε ελαιόλαδο επιτρέπει τη διάθεση της ποσότητας αυτής χωρίς να υπάρχει κίνδυνος διατάραξης της αγοράς αν δεν συγκεντρωθούν οι εισαγωγές σε σύντομο χρονικό διάστημα κάθε περιόδου εμπορίας - ότι είναι σκόπιμο να προβλεφθεί ότι μπορούν να εκδοθούν πιστοποιητικά εισαγωγής με μηνιαίο ρυθμό που θα καθοριστεί -

ότι θα πρέπει να προβλεφθούν οι γενικοί κανόνες για την έκδοση των πιστοποιητικών εισαγωγής προκειμένου να διασφαλισθεί η ίση πρόσβαση των εισαγωγέων ελαιολάδου στην ποσόστωση αυτή -

ότι, σε εφαρμογή του άρθρου 3 του κανονισμού ( ΕΟΚ ) αριθ . 513/91, θα πρέπει να προβλεφθούν τα αναγκαία μέτρα προκειμένου να αποφευχθούν εκτροπές του εμπορίου και, κυρίως, για να εξασφαλισθεί ότι στην περίπτωση διαθέσεως στην κατανάλωση αυτού του ελαίου στην Ισπανία και στην Πορτογαλία, εισπράττεται η εισφορά που υπολογίζεται σε εφαρμογή των άρθρων 97 και 295 της πράξης προσχώρησης -

ότι η ποσότητα ελαιολάδου που εισάγεται από την Τυνησία δεν μπορεί να υπερβεί μια ορισμένη ποσότητα - ότι πρέπει, επομένως, να μην επιτραπεί η ανοχή που προβλέπεται στο άρθρο 8 του κανονισμού ( ΕΟΚ ) αριθ . 3719/88 της Επιτροπής της 16ης Νοεμβρίου 1988 περί κοινών λεπτομερειών του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα ( 2 ), όπως τροποποιήθηκε τελευταία από τον κανονισμό ( ΕΟΚ ) αριθ . 1599/90 ( 3 )-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1

1 . Το μη επεξεργασμένο ελαιόλαδο των κωδικών ΣΟ 1509 10 10 και 1509 10 90 που λαμβάνεται εξ ολοκλήρου από την Τυνησία και μεταφέρεται από τη χώρα αυτή κατ' ευθείαν στην Κοινότητα και το οποίο επωφελείται της ειδικής εισφοράς που αναφέρεται στο άρθρο 4 του πρόσθετου πρωτοκόλλου της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Τυνησιακής Δημοκρατίας ή της εισφοράς που εφαρμόζεται στην Ισπανία και στην Πορτογαλία, η οποία προκύπτει από τις διατάξεις των άρθρων 97 και 295 της πράξης προσχώρησης, μπορεί να εισαχθεί από την 1η Μαρτίου κάθε περιόδου . Τα πιστοποιητικά εισαγωγής εκδίδονται για μέγιστη ποσότητα 46 000 τόνων ανά περίοδο .

2 . Επιτρέπεται η έκδοση των πιστοποιητικών σύμφωνα με τους όρους που προβλέπονται στον παρόντα κανονισμό, εντός ανωτάτου ορίου 5 000 τόνων ανά μήνα για τους μήνες Μάρτιο, Απρίλιο και Οκτώβριο και 10 000 τόνων ανά μήνα για τους μήνες Μάιο και Σεπτέμβριο . Εάν η ποσότητα της οποίας επιτρέπεται η εισαγωγή για ένα μήνα δεν χρησιμοποιείται πλήρως κατά τη διάρκεια του εν λόγω μηνός, το υπόλοιπο προστίθεται στην ποσότητα του επομένου μηνός, χωρίς να μπορεί να μεταφερθεί μεταγενέστερα . Άρθρο 2

1 . Για να εφαρμοστεί η ειδική προσφορά που αναφέρεται στο άρθρο 1 ή η εισφορά που εφαρμόζεται στην Ισπανία και στην Πορτογαλία, οι εισαγωγείς πρέπει να υποβάλουν στις αρμόδιες αρχές των κρατών μελών αίτηση για χορήγηση πιστοποιητικού εισαγωγής . Η αίτηση αυτή πρέπει να συνοδεύεται από αντίγραφο της συμβάσεως αγοράς που έχει συναφθεί με τον τυνήσιο εξαγωγέα .

2 . Οι αιτήσεις για χορήγηση πιστοποιητικού εισαγωγής πρέπει να υποβάλονται την Δευτέρα και την Τρίτη κάθε εβδομάδας . Τα κράτη μέλη ανακοινώνουν στην Επιτροπή κάθε Τετάρτη τα στοιχεία που περιέχονται στις ληφθείσες αιτήσεις για τη χορήγηση πιστοποιητικών . Εντούτοις, καμία αίτηση δεν μπορεί να υποβληθεί από το Νοέμβριο έως και τον επόμενο Φεβρουάριο .

3 . Η Επιτροπή καταγράφει λογιστικά κάθε εβδομάδα τις ποσότητες για τις οποίες υποβλήθηκαν οι αιτήσεις για χορήγηση πιστοποιητικού εισαγωγής . Εξουσιοδοτεί τα κράτη μέλη να εκδίδουν τα πιστοποιητικά μέχρις ότου εξαντληθεί η μηνιαία ποσόστωση - σε περίπτωση που υπάρχει κίνδυνος να εξαντληθεί μηνιαία ποσόστωση, εξουσιοδοτεί τα κράτη μέλη να εκδίδουν τα εν λόγω πιστοποιητικά κατ' αναλογία προς τη διαθέσιμη ποσόστητα .

4 . Μόλις επιτευχθεί η μέγιστη ποσότητα που προβλέπεται από το πρόσθετο πρωτόκολλο, η Επιτροπή πληροφορεί σχετικά τα κράτη μέλη .

5 . Για την εφαρμογή του παρόντος άρθρου, όταν μια εβδομάδα αρχίζει κατά τη διάρκεια ενός μηνός και τελειώνει κατά τη διάρκεια του επομένου, υπολογίζεται στο μήνα στον οποίο υπάρχει η Πέμπτη . Άρθρο 3

Τα πιστοποιητικά εισαγωγής που προβλέπονται στο άρθρο 2 ισχύουν 60 ημέρες από την ημερομηνία εκδόσεώς τους και το αργότερο μέχρι τις 31 Οκτωβρίου κάθε περιόδου .

Οι διατάξεις που προβλέπονται στον κανονισμό ( ΕΟΚ ) αριθ . 2041/75 της Επιτροπής ( 4 ) όσον αφορά τα πιστοποιητικά εισαγωγής χωρίς προκαθορισμό της εισφοράς, εφαρμόζονται όσον αφορά τις εγγυήσεις και την προθεσμία εκδόσεως των πιστοποιητικών . Άρθρο 4

1 . Τα κράτη μέλη της Κοινότητας με τη σύνθεσή της στις 31 Δεκεμβρίου 1985 στα οποία υπάρχει ελαιόλαδο καταγωγής Τυνησίας που έχει τεθεί σε ελεύθερη κυκλοφορία με τους όρους που προβλέπονται στο άρθρο 1 εφαρμόζουν σύστημα ελέγχου . Αυτό προβλέπεται με την επιφύλαξη της εφαρμογής της παραγράφου 2, ότι, σε περίπτωση αποστολής σ' ένα άλλο κράτος μέλος ελαιολάδου που υπάγεται στους κωδικούς ΣΟ 1509 10 10 και 1509 10 90, παρουσιάζονται σε άμεσες συσκευασίες καθαρού περιεχομένου μεγαλύτερου από πέντε λίτρα ή χύμα, ο διακινητής υποχρεούται να αποδείξει με ικανοποιητικό τρόπο, για τα εν λόγω κράτη μέλη ότι το έλαιο αυτό δεν είναι τυνησιακής προελεύσεως .

2 . Στην περίπτωση που το ελαιόλαδο που τίθεται σε ελεύθερη κυκλοφορία σύμφωνα με την παράγραφο 1 αποστέλλεται προς ένα άλλο κράτος μέλος, το έγγραφο που δικαιολογεί τον κοινοτικό χαρακτήρα του εμπορεύματος φέρει την ένδειξη της εισφοράς που εισπράχθηκε κατά τη θέση σε ελεύθερη κυκλοφορία καθώς και μία των ακολούθων ενδείξεων :

- Ελαιόλαδο εισαχθέν από την Τυνησία - Κανονισμός ( ΕΟΚ ) αριθ . 513/91,

- Aceite de oliva importado de Tunez - Reglamento ( CEE ) no 513/91,

- Olivenolie indfort fra Tunesien - Forordning ( EOF ) nr . 513/91,

- Olivenoel, eingefuehrt aus Tunesien - Verordnung ( EWG ) Nr . 513/91,

- Olive oil imported from Tunisia - Regulation ( EEC ) No 513/91,

- Huile d'olive importee de Tunisie - Reglement ( CEE ) no 513/91,

- Olio d'oliva importato dalla Tunisia - Regolamento ( CEE ) n . 513/91,

- Olijfolie ingevoerd uit Tunesie - Verordening ( EEG ) nr . 513/91,

- Azeite importado da Tunisia - Regulamento ( CEE ) no 513/91 .

3 . Κατά παρέκκλιση από το άρθρο 8 παράγραφος 4 του κανονισμού ( ΕΟΚ ) αριθ . 3719/88, η ποσότητα που τίθεται σε ελεύθερη κυκλοφορία δεν μπορεί να είναι μεγαλύτερη από εκείνη που αναφέρεται στις θέσεις 10 και 11 του πιστοποιητικού εισαγωγής . Για το σκοπό αυτό ο αριθμός 0 εγγράφεται στη θέση 22 του εν λόγω πιστοποιητικού .

4 . Όταν το ελαιόλαδο για το οποίο υποβάλλεται το έγγραφο που δικαιολογεί τον κοινοτικό χαρακτήρα του εμπορεύματος προβλέπεται στην παράγραφο 2 διατίθεται στην κατανάλωση στην Ισπανία ή στην Πορτογαλία, εισπράττεται σ' αυτά τα κράτη μέλη ένα ποσό που προκύπτει από την εφαρμογή των ποσοστών που προβλέπονται στα άρθρα 97 και 295 της πράξης προσχώρησης στη διαφορά μεταξύ της ελάχιστης εισφοράς ανά 100 χιλιόγραμμα που ισχύει την ημέρα αποδοχής της δηλώσεως για θέση σε κατανάλωση και του ποσού που εισπράττεται κατά τη θέση σε ελεύθερη κυκλοφορία στην Κοινότητα . Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .

Βρυξέλλες, 27 Μαρτίου 1991 . Για την Επιτροπή

Ray MAC SHARRY

Μέλος της Επιτροπής ( 1 ) ΕΕ αριθ . L 56 της 2 . 3 . 1991, σ . 1 . ( 2 ) ΕΕ αριθ . L 331 της 2 . 12 . 1988, σ . 1 . ( 3 ) ΕΕ αριθ . L 151 της 15 . 6 . 1990, σ . 29 . ( 4 ) ΕΕ αριθ. L 213 της 11 . 8 . 1975, σ . 1 .